钦定古今图书集成/明伦汇编/官常典/第354卷 > 康永韶 胡深 郑己 董旻
## 钦定古今图书集成/明伦汇编/官常典/第354卷 > 康永韶 胡深 郑己 董旻

按《明外史魏元传》：“康永韶，字用和，祁门人。举于乡，入
国学，选授御史。成化初，巡按畿辅，劾尚书马昂抑市
民地。四年，偕同官胡深、郑己等争慈懿太后山陵事。
彗星见，复偕同官上疏，言大本未立，异端太盛，进退
赏罚未公，财用工役未省，赈济无策，备御无方，凡八
事，大旨与元疏相类。帝亦优诏答之。翌日，同官胡深”、
陈宏、郑己、何统、方昇、张进禄复上疏请帝斥邪奸，痛
诋。学士商辂、兵部尚书程信、礼部尚书姚夔、户部尚书马昂，谓此数人致天谴。帝不纳。翌日早朝，给事中
董旻、陈鹤、胡智亦劾辂等疏呈御前。故事：谏官弹章，
非大廷宣读则封进，未有不读而面呈者。帝不悦，曰：
“大臣进退有体，旻等敢不循旧章，乱朝仪耶？”辂等乞
休。帝惟听昂去。夔愤甚，连疏求去。旻、深等复合词攻，
而诋夔尤甚。帝怒，下旻等九人狱。会御史林诚亦尝
劾辂，引病乞归。帝并属诚吏。给事中毛弘等论救，辂
亦请宽之。乃各杖二十，复其官。帝既纳元永韶疏，命
两京大臣考察庶寮，而去留多不当。永韶等复劾大
臣行私，且摘刑部主事余志等十二人罪，请并夺职。
帝不从，但命不称者考满日奏黜。志秩满惧失官，上
章自辨，且讦永韶及御史冯徽、吴远奸利事。永韶等
亦讦辨不已，俱下诏狱。先是，徽、远语给事中萧彦庄：
“闻上欲自除两京大臣，我辈将言其不便，请仍归吏
部。”彦庄劾尚书李秉，遂以其语闻。帝衔之。至是狱具，
言诸所讦皆虚，惟徽、远语实，乃调永韶志外任，贬徽
远州判官。永韶得顺昌知县，再调福清、惠安。久之，有
荐其知天文者，中旨召还，授钦天监正，进太常少卿，
掌监事。永韶为御史有直声。及是见帝惑左道，权幸
用事，乃更迎合取宠，占候多隐讳，甚者以灾为祥。陕
西大饥，永韶言“今春星变，当有大咎，赖秦民饥死足
当之，诚国家无疆福。”帝甚悦。中旨擢礼部右侍郎，仍
掌监事。坐历多讹字，落职归。深，定远卫人。尝按陕西
诸大臣。既被劾，恶深。未几，坐以按陕时杖杀诉冤者，
谪黔阳丞。稍迁郁林知州，卒。己，山海卫人。六年巡按
陕西。请蠲边地逋赋，而分别边兵，令壮者战守，老弱
耕牧。章下所司。定西侯蒋琬镇甘肃，己欲按其罪，语
泄，为所劾，戍宣府。琬有内援，己又大臣所忌也。然己
性矜傲，时论不甚惜。旻，乐平人。进吏科都给事中。为
吏所讦，下诏狱，谪石臼知县。孝宗时，卒官四川参议。